b'\n_START_ARTICLE_\nIon Iovescu\n_START_PARAGRAPH_\nIon Iovescu, \xc3\xaen Austro-Ungaria: Johann Jovesko, (n. 1851, Bozovici; d. 1915, Budapesta) a fost un militar de carier\xc4\x83 rom\xc3\xa2n (b\xc4\x83n\xc4\x83\xc8\x9bean) \xc3\xaen armata habsburgic\xc4\x83, care a avansat p\xc3\xa2n\xc4\x83 la gradul de general de brigad\xc4\x83.\n_START_SECTION_\nBiografie\n_START_PARAGRAPH_\nIon s-a n\xc4\x83scut \xc3\xaentr-o familie de gr\xc4\x83niceri, fiu al sublocotenentului de clasa 1-a Dr\xc4\x83gan (Dragu) Iovescu (d. dup\xc4\x83 1864) \xc3\xaen regimentul de grani\xc8\x9b\xc4\x83 b\xc4\x83n\xc4\x83\xc8\x9bean rom\xc3\xa2n nr. 13. A urmat \xc8\x99coala primar\xc4\x83 \xc3\xaen comuna Bozovici \xc8\x99i a intrat t\xc3\xa2n\xc4\x83r in regimentul tat\xc4\x83lui._NEWLINE_La 1 noiembrie 1871 a devenit cadet \xc3\xaen regimentul de infanterie Ludovic al II-lea al Bavariei Nr. 5. \xc8\x99i avansat in acest regiment la gradul de locotenent la data de 5 aprilie 1874, apoi de locotenent major la 1 mai 1887. \xc3\x8en anul 1891, a fost transferat la regimentul de infanterie nr.83, la Szeged, unde mai erau locotenen\xc8\x9bii majori de provenien\xc8\x9b\xc4\x83 rom\xc3\xa2n\xc4\x83 Daniel Materinga \xc8\x99i Troian Bacsila, viitori generali, regiment care s-a mutat \xc3\xaen 1895 la Biserica Alb\xc4\x83:_NEWLINE_\xc3\x8en anul 1897 a fost numit maior \xc8\x99i a primit Ordinul \xc3\xaemp\xc4\x83r\xc4\x83tesc al Crucii Militare de Merit de clasa a 3-a, fiind comandantul batalionului 4 al regimentului de infanterie nr. 26 din Viena. La 15 octombrie 1899 maiorul a fost decorat \xc8\x99i cu Crucea de Ofi\xc8\x9ber a lui Ferdinand I al Bulgariei. De asemenea a primit Medalia Comemorativ\xc4\x83 a Trupelor de R\xc4\x83zboi \xc8\x99i Distinc\xc8\x9bia de Servici pentru Ofi\xc8\x9beri, clasa a 2-a. \xc3\x8en articole rom\xc3\xa2ne\xc8\x99ti privind generalul, se pretinde, c\xc4\x83 ar fi fost ndeciorat cu Ordinul Maria Terezia. Aceast\xc4\x83 afirma\xc8\x9bie este incorect\xc4\x83. Nu exist\xc4\x83 nici o surs\xc4\x83 militar\xc4\x83 austriac\xc4\x83, care ar confirma aceast\xc4\x83 aser\xc8\x9biune._NEWLINE_Pe data de 8 mai 1906 ofi\xc8\x9berul a fost numit colonel \xc8\x99i comandant al regimentului maghiar Marele Principe al Rusiei nr. 26 de la Gy\xc3\xb6r._NEWLINE_Dup\xc4\x83 ce Iovescu a fost pensionat in anul 1909, a mai fost onorat, trei ani mai t\xc3\xa2rziu, la 26 februarie 1912, cu titlul de general major._NEWLINE_\xc3\x8en tradi\xc8\x9bia rudelor generalului se spunea, c\xc4\x83 a construit o cas\xc4\x83 la Bozovici, \xc3\xaen apropierea bisericii baptiste, care avea unele elemente de arhitectur\xc4\x83 din marmur\xc4\x83, de asemenea, c\xc4\x83 a avut un fiu (Ladislaus Johann), ofi\xc8\x9ber de marin\xc4\x83, care a murit \xc3\xaen Marea Adriatic\xc4\x83 \xc3\xaentr-o lupt\xc4\x83 naval\xc4\x83 \xc3\xaen anul 1915, \xc3\xaenaintea mor\xc8\x9bii tat\xc4\x83lui.'